Kjære Brann-supporter

Derfor er det bare en klubb som gjelder. Les Doddo-bloggen.

Publisert Publisert 24. april 2014

_U3D1073_2.jpg Foto: �rjan Deisz

Doddo

Denne artikkelen er over seks år gammel

Ja da, jeg er enig, selvfølgelig er jeg det, Chelsea, Bayern München og Barcelona er bedre fotballag enn Brann.

Ja da, jeg hører hva du sier, at Ronaldo, Messi og Suarez er bedre fotballspillere enn Orlov, Huseklepp og Askar. Jeg har vel aldri påstått noe annet.

Nei, jeg motsier deg ikke, tempoet og bevegelsene er på et langt høyere nivå enn det du ser her på berget. Og ja, jeg har sett fintene og dribleseriene.

Jeg har også sett målene, at det brasses, chippes og skytes knallhardt i vinkelen fra lange og umulige distanser.

Joda, gressmattene lenger sør i Europa er mye bedre. Ja, jeg vet, stemningen er helt fantastisk på Westfalenstadion og Anfield Road.

Og selvsagt er det bedre vær der, og selvsagt er det langt varmere å sitte i stuen, sammen med venner og dele fire pils og en frossenpizza. Selvsagt er det gøy å se dramatiske og avgjørende kamper på skjermer som er store og høyoppløselige.

Jeg kan heller ikke benekte at det klinger bedre med motstandere som Atletico Madrid og Inter Milan, enn Sandnes Ulf og Stabæk.

Jeg er enig i alt du sier. Men du har utelatt en viktig faktor. Dette er ikke ditt. Dette tilhører noe andre. Du kommer ikke fra Manchester og spansk er ikke ditt morsmål. Du er ikke født og oppvokst i verken Madrid eller London.

Jeg er igjen enig i at NFF har gjort mange feil. Det er for mange lag i serien, og kunstgress er ikke spesielt sexy. Jeg skal heller ikke motsi deg på at Brann har gjort mange tabber de siste årene.

Men Brann er mitt. De er en del av meg.

Jeg kan i blant bli lei og oppgitt over de, men jeg elsker de like mye for det. Jeg skrur ikke av skjermen og jeg skifter ikke kanal. Jeg sympatiserer med de samme klubbene som deg, og jeg nyter å se spillerne du nevner.

Men i hjertet mitt er det bare plass til ett lag, og de er fra den byen jeg bor i, de er en del av identitet vår, en del av identiteten min. Byen er Bergen, og laget er Brann.

Kom og bli med neste gang så skal jeg vise deg noe. Da skal du få se de viktige bevegelsene som pågår utenfor skjermen. Da skal du få kjenne lukten fra den nyslåtte gressmatten.

Da skal du få kjenne den berusende følelsen det er å være medlem i et kor på flere tusen mennesker. Da skal du få høre alle de vittige kommentarene på tribunen. Da skal du få høre fortvilelsen. Da skal du få høre det brølet når ballen går i mål.

Da skal du ikke være en fjern og usynlig og uviktig tilskuer. Du skal være en del av hele opplevelsen. Da skal du være i det.

Det vil bli som om få seg en ny kjæreste, en som du kan ta og føle på, en ekte og levende kjæreste.

Publisert Publisert: 24. april 2014 11:55 Oppdatert: 24. april 2014 12:12